བདེ་སྒྲོན་ལོ་ན་ཆུང་བའི་དུས་ཀྱི་དུས་ཆེན་ག་གེ་མོ་ཞིག་གི་སྐབས་སུ།ཁྱིམ་གྱི་རྒན་པ་དག་གིས་མོ་ཁྲིད་ནས་ཀླུ་མཆོད་དུ་ཕྱིན།ཚང་མ་གཙང་ངོགས་སུ་འབྱོར་བ་དང་།རྒན་པ་དག་གིས་ཀླུ་མཆོད་ཀྱི་འབུལ་བ་དག་ག་ལེར་ཤག་ཤག་བཞུར་བའི་གཙང་ཆུ་རུ་གཏོར་ཞིང་།མོས་ནི་སྤྱན་གཉིས་ཟུམ་ཞིང་།ལག་ཟུང་ཐལ་མོ་སྦྱར་ཏེ་མ་ཎི་ཡིག་དྲུག་བཟླས།ཅི་ཙམ་ཕྱིན་པ་མ་ཤེས་པར།བདེ་སྒྲོན་གྱིས་སྟེས་དབང་གི་མིག་གཉིས་ཕྱེ་བར།གཙང་ངོགས་ཀྱི་ལྗོན་ཤིང་ཞིག་སྟབས་ཀྱིས་མིག་ལམ་དུ་མངོན་པར་གྱུར།མོ་ན་རེ།ཞོགས་པ་དེར།མོས་ལྗོན་ཤིང་དེ་མཐོང་ནས་ཧ་ལས་སོང་།དོན་ལ་ངས་སྔོན་ཆད་ཀྱང་ལྗོན་པ་དེ་མཐོང་མྱོང་ལ།ལྗོན་པ་སྤྱིར་བཏང་བ་ཐ་ན་མིང་ཡང་མི་ཤེས་པ་ཞིག་ཡིན།མི་འདྲ་ས་གཅིག་པུ་ནི་ལྗོན་ཤིང་དེ་གཞན་ལས་ལོ་འདབ་ཚང་ཚིང་རྒྱས་ཤིང་འཕེལ་བ་ཞིག་རེད།ཀླུ་མཆོད་ཀྱི་མི་རྣམས་ཀྱིས་གོམས་སྲོལ་བཞིན་ལུག་བལ་ཆུན་པོ་རེ་ལྗོན་ཤིང་གི་ཡལ་ག་རུ་བཏགས་འདུག